Document ID: 31998L0012

KOMMISSIONENS DIREKTIV 98/12/EF af 27. januar 1998 om tilpasning til den tekniske udvikling af Rådets direktiv 71/320/EØF om tilnærmelse af medlemsstaternes lovgivning om bremseapparater for visse kategorier af motordrevne køretøjer og påhængskøretøjer dertil (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), senest ændret ved Europa-Parlamentets og Rådets direktiv 97/27/EF (2) særlig artikel 13, stk. 2,
under henvisning til Rådets direktiv 71/320/EØF af 26. juli 1971 om tilnærmelse af medlemsstaternes lovgivning om bremseapparater for visse kategorier af motordrevne køretøjer og påhængskøretøjer dertil (3), senest ændret ved Kommissionens direktiv 91/422/EØF (4), særlig artikel 5, og
ud fra følgende betragtninger:
Direktiv 71/320/EØF er et af særdirektiverne under den EF-typegodkendelsesprocedure, der er fastlagt ved Rådets direktiv 70/156/EØF; følgelig finder bestemmelserne i direktiv 70/156/EØF om køretøjssystemer, komponenter og separate tekniske enheder også anvendelse i nærværende direktiv;
i direktiv 70/156/EØF, særlig artikel 3, stk. 4, og artikel 4, stk. 3, kræves det, at der til hvert særdirektiv knyttes et oplysningsskema og en typegodkendelsesattest, der er baseret på bilag VI til nævnte direktiv, således at typegodkendelser kan edb-registreres;
markedet for bremsebelægninger som reservedele har en sådan karakter, at det for at opretholde en høj sikkerheds- og pålidelighedsstandard er påkrævet at fastsætte krav til kvalitet og præstationer for reservedelsbremsebelægninger i nærværende direktiv;
det er ønskeligt, at internationale forskrifter, især regulativerne fra FN's Økonomiske Kommission for Europa, anerkendes som ækvivalente med særdirektiver; det er således skønnet påkrævet at rette forskrifterne i direktiv 71/320/EØF ind efter forskrifterne i FN/ECE-regulativ nr. 13 om bremser og FN/ECE-regulativ nr. 90 om bremsebelægningsenheder (reservedele);
der er foretaget så mange ændringer af det oprindelige direktiv, at det nu anses for passende at samle dem i et enkelt kodificeret direktiv;
de i dette direktiv fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat i direktiv 70/156/EØF -
UDSTEDT FØLGENDE DIREKTIV:
Artikel 1
1. Den dispositive del af direktiv 71/320/EØF ændres som følger:
- Artikel 1, stk. 1, affattes således: »Ved »køretøjer« forstås i dette direktiv alle køretøjer, der er omfattet af definitionen i artikel 2, stk. 1, i direktiv 70/156/EØF.
Køretøjsklasserne er defineret i bilag II A til direktiv 70/156/EØF.«
Litra a), b) og c) udgår
Stk. 3 og 5 udgår, og stk. 4 bliver til stk. 3.
- I artikel 2 ændres udtrykket »bilag I til VIII og X til XII« til udtrykket »de pågældende bilag«.
- I artikel 2a ændres udtrykket »bilag I til VIII« til udtrykket »de pågældende bilag«.
- I artikel 5 ændres udtrykket »Rådets direktiv af 6. februar 1970« til udtrykket »Rådets direktiv 70/156/EØF«.
2. Bilagene til direktiv 71/320/EØF erstattes af bilagsfortegnelsen og bilagene til dette direktiv.
Artikel 2
1. Fra den 1. januar 1999 kan medlemsstaterne ikke af grunde, der vedrører bremsesystemet
- nægte EF-typegodkendelse eller national typegodkendelse af en type motorkøretøj, eller
- forbyde registrering, salg eller ibrugtagning af motorkøretøjer, eller
- forbyde salg eller ibrugtagning af reservedelsbremsebelægninger
hvis de pågældende køretøjer eller reservedelsbremsebelægninger opfylder kravene i direktiv 71/320/EØF som ændret ved dette direktiv.
2. Fra 1. oktober 1999 har medlemsstaterne
- ikke ret til at meddele EF-typegodkendelse, og
- mulighed for at nægte national typegodkendelse
af en motorkøretøjstype med begrundelse i bremsesystemet og af en type bremsebelægning, hvis kravene i direktiv 71/320/EØF som ændret ved dette direktiv ikke er opfyldt.
3. Fra 31. marts 2001
- skal medlemsstaterne anse typeattester, der ledsager fabriksnye køretøjer som omhandlet i direktiv 70/156/EØF, for ugyldige til det i samme direktivs artikel 7, stk. 1, nævnte formål
- kan medlemsstaterne nægte registrering, salg og ibrugtagning af fabriksnye køretøjer
med begrundelse i bremsesystemet, hvis kravene i direktiv 71/320/EØF som ændret ved dette direktiv ikke er opfyldt.
4. Fra 31. marts 2001 gælder de krav, der i direktiv 71/320/EØF som ændret ved nærværende direktiv stilles til reservedelsbremsebelægninger som separate tekniske enheder, ved anvendelse af artikel 7, stk. 2, i direktiv 70/156/EØF.
5. Uanset bestemmelserne i stk. 2 og 4 skal medlemsstaterne fortsat tillade salg og ibrugtagning af reservedelsbremsebelægninger, hvis de er beregnet til køretøjstyper, der er typegodkendt, inden dette direktiv er trådt i kraft, og hvis de opfylder de krav i direktiv 71/320/EØF, der var gældende, da køretøjerne blev taget i brug.
Nævnte bremsebelægninger må ikke indeholde asbest.
6. Fra 1. oktober 1999 skal medlemsstaterne forbyde ibrugtagning af køretøjer, der er monteret med bremsebelægninger med asbest. Godkendelser af køretøjer med asbestfrie bremsebelægninger, som er meddelt i henhold til direktiv 91/422/EØF, er dog gyldige indtil 31. marts 2001.
Artikel 3
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 1999. De underretter straks Kommissionen herom.
2. Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 4
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 27. januar 1998.

Labels: 7
8
3